ตลาดหุ้นเอเชียปรับตัวขึ้นเล็กน้อย จับตาข้อมูลเศรษฐกิจสหรัฐ
ตลาดหุ้นเอเชียภาคบ่ายปรับตัวขึ้นเล็กน้อย จับตาข้อมูลเศรษฐกิจสหรัฐ
30 ธ.ค. 2558

ตลาดหุ้นเอเชียปรับตัวขึ้นเล็กน้อยในการซื้อขายภาคบ่าย หลังจากที่เคลื่อนไหวทั้งในแดนบวกและลบช่วงการซื้อขายภาคเช้าซึ่งได้รับปัจจัยสนับสนุนจากการดีดตัวขึ้นของตลาดหุ้นต่างประเทศ ขณะที่นักลงทุนรอดูการเปิดเผยข้อมูลเศรษฐกิจสหรัฐในคืนนี้
ด้านดัชนี HSI ตลาดหุ้นฮ่องกงปิดภาคเช้าที่ 21,899.42 จุด ลดลง 100.20 จุด, -0.46% ดัชนี SENSEX ตลาดหุ้นอินเดียเปิดวันนี้ที่ 26,123.87 จุด เพิ่มขึ้น 44.39 จุด, +0.17%
ส่วนข้อมูลเศรษฐกิจฝั่งเอเชียที่ได้มีการเปิดเผยในวันนี้ ได้แก่ ผลผลิตภาคอุตสาหกรรมของเกาหลีใต้ในเดือนพ.ย.ปรับตัวลดลง 0.3% เทียบรายปี เนื่องจากส่งออกซบเซาหลังอุปสงค์ทั่วโลกอ่อนแรง โดยเกาหลีใต้นั้นเป็นประเทศที่พึ่งพาการส่งออกไปต่างประเทศเป็นสัดส่วนที่ค่อนข้างสูง เมื่อเทียบเป็นรายเดือนแล้ว ผลผลิตภาคอุตสาหกรรมปรับตัวลดลง 2.1% ซึ่งหนักสุดในรอบหลายเดือน
สำหรับข้อมูลเศรษฐกิจสหรัฐที่จะมีการเปิดเผยคืนนี้ตามเวลาไทย ได้แก่ ยอดทำสัญญาขายบ้านที่รอปิดการขาย (pending home sales) เดือนพ.ย. เวลา 22.00 น. และข้อมูลสต็อกน้ำมันรายสัปดาห์จากสำนักงานสารสนเทศด้านพลังงานสหรัฐ (EIA) เวลา 22.30 น.
 
ข้อมูล : อินโฟเควสท์